SL Uradni list Evropske unije C 325/20

Obvestilo o začetku delnega vmesnega pregleda zaradi izteka protidampinških ukrepov, ki veljajo za uvoz sintetičnih rezanih vlaken iz poliestrov s poreklom iz Ljudske republike Kitajske, Saudove Arabije, Belorusije, Avstralije, Indonezije, Tajske, Republike Koreje in Indije

(2005/C 325/10)

Komisija se je na lastno pobudo odločila za delni vmesni pregled v skladu s členom 11(3) Uredbe Sveta (ES) št. 384/96 o zaščiti proti dampinškemu uvozu iz držav, ki niso članice Evropske skupnosti („osnovna uredba“) (1). Pregled je omejen na preučitev obsega izdelka, kar zadeva izključitev poliestrskih rezanih vlaken z nizkim tališčem („LMP“).

1. Izdelek

Pregled zadeva sintetična rezana vlakna iz poliestrov, nemikana, nečesana ali kako drugače predelana, za predenje, s poreklom iz Ljudske republike Kitajske, Saudove Arabije, Belorusije, Avstralije, Indonezije, Tajske, Republike Koreje in Indije („zadevni izdelek“), trenutno uvrščena pod oznako KN 5503 20 00. Njihovo običajno poimenovanje je poliestrska rezana vlakna ali RVP. Ta oznaka KN je zgolj informativne narave

2. Obstoječi ukrepi

Trenutno veljavni ukrepi so dokončne protidampinške dajatve, uvedene z Uredbo Sveta (ES) št. 1522/2000 (2) v zvezi z uvozom s poreklom iz Avstralije, Indonezije in Tajske, z Uredbo (ES) št. 2852/2000 (3) v zvezi z uvozom s poreklom iz Republike Koreje in Indije, z Uredbo Sveta (ES) št. 1799/2002 (4) v zvezi z uvozom s poreklom iz Belorusije in Uredbo Sveta (ES) št. 428/2005 (5) v zvezi z uvozom s poreklom iz Ljudske republike Kitajske in Saudove Arabije. Dne 14. julija 2005 (6) se je v skladu s členom 11(2) osnovne uredbe začel pregled obstoječih ukrepov v zvezi z uvozom s poreklom iz Avstralije, Indonezije in Tajske.

3. Razlogi za pregled

Informacije, s katerimi razpolaga Komisija, kažejo, da je treba LMP izvzeti iz obsega zadevnega izdelka, saj imajo v primerjavi z drugimi tipi rezanih vlaken iz poliestra drugačne osnovne fizične in kemične značilnosti ter končno uporabo. Za LMP je zlasti značilna inherentna vezljivost, ki jih razlikuje od drugih poliestrskih rezanih vlaken.

4. Postopek

Po posvetovanju s svetovalnim odborom je Komisija ugotovila, da obstaja dovolj dokazov, ki opravičujejo začetek delnega vmesnega pregleda, zato začenja pregled v skladu s členom 11(3) osnovne uredbe, ki je, kar zadeva opredelitev izdelka, omejen na damping. Preiskava bo ocenila potrebo po spremembi obsega obstoječih ukrepov.

(a) Vprašalniki

Za pridobitev informacij, za katere meni, da so potrebne za njeno preiskavo, bo Komisija uvoznikom, uporabnikom, industriji Skupnosti, proizvajalcem izvoznikom v Ljudski republiki Kitajski, Saudovi Arabiji, Belorusiji, Avstraliji, Indoneziji, Tajski, Republiki Koreji in Indiji ter organom vseh zadevnih držav poslala vprašalnike. Komisija mora te informacije in dokazila prejeti v roku, določenem v točki 5(a) tega obvestila.

(b) Zbiranje podatkov in zaslišanja

Vse zainteresirane stranke so vabljene, da predstavijo svoja stališča, predložijo poleg izpolnjenih vprašalnikov še druge informacije in zagotovijo ustrezna dokazila. Komisija mora te informacije in dokazila prejeti v roku, določenem v točki 5(a) tega obvestila.

Poleg tega lahko Komisija zasliši zainteresirane stranke, če te vložijo zahtevek za zaslišanje in v njem navedejo posebne razloge, zaradi katerih bi morale biti zaslišane. Ta zahtevek je treba vložiti v roku, določenem v točki 5(b) tega obvestila.

5. Roki

(a) Rok, v katerem se lahko stranke javijo, predložijo izpolnjeni vprašalnik in kakršne koli druge informacije

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjen vprašalnik ali kakršne koli druge informacije v 40 dneh od datuma objave tega obvestila v Uradnem listu Evropske unije, če ni določeno drugače. Opozoriti je treba, da je uveljavljanje večine procesnih pravic, določenih v osnovni uredbi, odvisno od tega, ali se stranka javi v navedenem roku.

(b) Zaslišanja

Vse zainteresirane stranke lahko pri Komisiji zaprosijo tudi za zaslišanje v istem 40-dnevnem roku.

6. Predložena pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni drugače določeno) in v njih morajo biti navedeni ime, naslov, elektronski naslov, telefon ter telefaks zainteresirane stranke. Vsa pisna stališča, vključno z informacijami, zahtevanimi v tem obvestilu, izpolnjenim vprašalnikom in korespondenco, ki jih zainteresirane stranke predložijo kot zaupne, se opremijo z oznako „Interno“ (7) ter se jim v skladu s členom 19(2) osnovne uredbe priloži nezaupna različica, ki se opremi z oznako „V pregled zainteresiranim strankam“.

Naslov Komisije za korespondenco:

Evropska komisija Generalni direktorat za trgovino Direktorat B Pisarna J-79 5/16 B-1049 Bruselj Faks (32-2) 295 65 05

7. Nesodelovanje

V primerih, ko katera koli zainteresirana stranka zavrne dostop do potrebnih informacij ali jih ne zagotovi v določenih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo ugotovitve, in sicer pozitivne ali negativne.

Če je ugotovljeno, da je katera koli od zainteresiranih strank predložila napačne ali zavajajoče informacije, se te ne upoštevajo, uporabijo pa se lahko razpoložljiva dejstva. Če zainteresirana stranka ne sodeluje ali pa sodeluje le delno in zato ugotovitve temeljijo na razpoložljivih dejstvih v skladu s členom 18 osnovne uredbe, je izid za stranko lahko manj ugoden, kot bi bil, če bi sodelovala.

(1) UL L 56, 6.3.1996, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

(2) UL L 175, 14.7.2000, str. 10.

(3) UL L 332, 28.12.2000, str. 17. Uredba, kakor je bila nazadnje spremenjena z Uredbo Sveta (ES) št. 428/2005 (UL L 71, 17.3.2005, str. 1).

(4) UL L 274, 11.10.2002, str. 1.

(5) UL L 71, 17.3.2005, str. 1. Uredba, kakor je bila nazadnje spremenjena z Uredbo Sveta (ES) št. 1333/2005 (UL L 211, 13.8.2005, str. 1).

(6) UL L 174, 14.7.2005, str. 15.

(7) To pomeni, da je dokument samo za interno rabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta (UL L 145, 31.5.2001, str. 43). Je zaupen dokument v skladu s členom 19 Uredbe Sveta (ES) št. 384/96 (UL L 56, 6.3.1996, str. 1) in členom 6 Sporazuma STO o izvajanju člena VI GATT 1994 (Protidampinški sporazum).